Diit 109
Jiääk lɔaac raam mi te rɛy rikni
(Dit Dee-bid)
1
Ɣän kua̱ puany ni ji̱ lö Kuoth,
/cu lɛ biɛt.
2
Kɛ ɣöö ruac ji̱ nyuɔɔni kɛnɛ
ji̱ ka̱a̱cni kɛ kui̱dä,
latkɛn ni ka̱a̱cni kɛ kui̱dä.
3
Lat kɛn ni ruac nyi̱rä mi jiäk,
kä makɛn ɣä kɛ mi thil thar.
4
Ɛ cäŋ nhɔakä kɛ gɔny kɛn ɣä,
ɛ cäŋ pal ni ɣän kɛ kui̱diɛn.
5
Kä kɛn cuɔ̱lkɛ ɣä mi gɔaa
kɛ mi jiääk,
kä luɔckɛ nhökdä kɛ lo̱k.
6
Cukɛ wee i̱, “Kuenyni jɛ ram
mi jiääk mi bi
ruac kɛ kui̱dɛ,
ɛ ram mi gɔɔny jɛ cuŋ gekädɛ.
7
Kä mi wa jɛ luk a jɛ tekɛ duer,
kä ɛ palɛ kua̱ ni duer.
8
Kä ɛ ni̱n teekädɛ kuiy,
kä ɛ ram mi dɔ̱ŋ kän gua̱a̱thdɛ.
9
Kä a gaatkɛ thil gua̱ndiɛn
kä ɛ ciekdɛ doth
ɛla ciek jɔkä.
10
Kä ɛ gaatkɛ ku yi̱ec ɛla li̱eem,
kä akɛ juɔckɛ raar gua̱thni
tin ci da̱k,
tin cieŋkɛ thi̱n.
11
Kä ɛ nyinkɛ naŋkɛ ɛ ji̱ ŋuälikɛ,
kä ɛ tin diaal tin cɛ la̱t
naŋkɛ ɛ jur.
12
A jɛ thil ram kɛl mi nyuth
jɛ gɔɔy,
kiɛ ram mi bi tekɛ nhök
kɛ kui̱ gankɛ tin rɛ̈tni.
13
Kä ɛ kuaykɛ diaal li̱w,
kä ɛ ciötdɛ tɛ̈mkɛ raar kä
ri̱c in bi ben.
14
Kä ɛ Kuoth Nhial tiim
dueer gua̱ni,
kä ɛ dueer man /ca kɛk raar.
15
Kä ɛ dueerkiɛn te nhiam
Kuɔth Nhial gua̱thni diaal,
kä ɛ kɛ̈kdiɛn ku thil
wi̱i̱ muɔ̱ɔ̱n.
16
Kɛ ɣöö /kenɛ met ca̱r ɛn ɣöö
bɛ mi gɔaa la̱t,
duundɛ ɣöö la jocɛ ni can
kɛnɛ nɛy tin go̱o̱r
ni duɔ̱ɔ̱r,
kɛ nɛy tin jiɛth lo̱ckiɛn
amäni lia̱a̱diɛn.
17
La nhɔkɛ ni ɣöö biitdɛ naath,
ɛ bit ku ben kä jɛ.
Kä la lo̱kɛ ɣöö pothɛ naath,
ɛ puɔ̱th ku na̱n kɛ jɛ.
18
Cɛ rɔ kum kɛ bit ɛla bi̱i̱dɛ,
cɛ coth puɔ̱ɔ̱nydɛ ce̱tkɛ pi̱w,
cɛ coth rɛy cɔ̱ɔ̱nikɛ
ce̱tnikɛ liɛɛth.
19
Kɛ kui̱c ɛmɔ ɛ bit ku jɛ kum
ce̱tnikɛ bi̱i̱
mi cɛ rith ni rɔ,
kɛnɛ la̱a̱k in la yiɛnɛ ni
lɛ̈tdɛ ni ciaŋ.”
20
Ci mɛmɛ mal a jɛn min
dëë Kuoth Nhial ɛ lät,
kä nɛy tin gɔanykɛ ɣä,
nɛy tin latkɛ ni jiäk
kɛ kui̱dä.
21
Duundɛ ɣöö ji̱n Kuoth Nhial
Kuäärä,
lätni kɛ ɣä ɛgɔaa
kɛ kui̱ cio̱tädu,
kɛ gɔɔy nho̱kädu min thil pek,
kän ɣä.
22
Kɛ ɣöö ɛ ɣän ram mi can
mi go̱o̱r ni duɔ̱ɔ̱r,
kä ci lɔcdä jiath ɛlɔ̱ŋ.
23
Ɣän bä cu bath ce̱tnikɛ
ti̱eep thiaŋ,
bɛ ɣä cu lɔk ce̱tnikɛ kɔryɔm
mi lɔk jiɔamɛ.
24
Cɛ mua̱a̱lkä duäny kɛ thil mi̱eth,
ɛ ci ri̱ŋdä thuuk kɛ nua̱n.
25
Cä cua̱ ram mi dɔalkɛ ɛ göönykä,
mɔ ca ɣä nɛn ɔ la tiɛŋkɛ
ni wuɔ̱thkiɛn.
26
Luäk ɣä lö Kuoth Nhial
ni Kuothdä!
Kän ɣä kɛ kui̱ nho̱kädu
min thil pek.
27
Ɛ kɛn ɛ ŋäc ɛn ɣöö ɛ tetdu,
ɛn ɣöö ɛ ji̱n Kuoth Nhial
lät jɛ mɔ.
28
Dɔ̱ŋ bikɛ ɣä lam,
duundɛ ɣöö bi ɣä poth,
kä ɛ ji̱ tɛ̈rä ku tekɛ poc,
kä bi ja̱ŋdu tekɛ
tɛ̈th lɔaac.
29
Ɛ göönykä kuɔ̱mkɛ kɛ buar,
ɛ kɛ riɛthkɛ rɔ̱ kɛ pöc
ce̱tkɛ bi̱i̱.
30
Ɣän bä Kuoth Nhial
la̱r tɛ̈th lɔaac,
ɣän bä jɛ liak
rɛy nɛɛni diaal.
31
Kɛ ɣöö cɛ cuɔ̱ŋ kɛɛl
kɛ ram min can,
kɛ ɣöö bɛ jɛ luäk tetni
nɛɛni tin görkɛ näkdɛ.
